Aardskudding in Gauteng, NoordwesDie aardskudding was ongeveer 41km vanaf Potchefstroom gesentreer (3 April 2017). Grafika: United States Geological Survey Inwoners van onder meer Potchefstroom, Orkney, Klerksdorp, Johannesburg en Pretoria is Maandagoggend deur ŉ aardskudding wakker gemaak. Volgens die United States Geological Survey (USGS) het die skudding, met ŉ magnitude van 5.2 om 05:08 voorgekom en ŉ paar sekondes geduur. Dit was naby Stilfontein en ongeveer 41 km vanaf Potchefstroom gesentreer en kon in verskeie dorpe, onder meer Orkney, Klerksdorp, Viljoenskroon en Johannesburg gevoel word. ŉ Maroela Media-leser in Potchefstroom het Maandagoggend gesê hy het net na 05:00 wakker geskrik van die bed wat ruk en die stortdeur wat skud. “Dit het met ŉ oordonderende geraas gepaardgegaan, amper soos iets wat uitmekaar ruk. Ek is nie seker hoe lank dit geduur het nie, maar dit het vir my gevoel asof daar twee kort skuddings kort na mekaar was,” het hy gesê. Die gebied is bekend daarvoor dat aardskuddings soms weens mynbedrywighede daar voorkom, maar dit is nog nie duidelik of dit die oorsaak van die skudding was nie. Op sosiale media het talle mense oor die aardskudding gegons. Inwoners in Pretoria en Centurion het ook aangedui dat hulle die aardskudding gevoel het. Sommige het beskryf dit het geklink “soos klippe wat op die dak val” en dat hekke en deure geskud het.